text: Kommune fjerner miljøgift i bygninger
  03 marts 2014 kl. 19.08
  Esbjerg Kommune går nu i gang med at fjerne miljøgiften PCB fra kommunale bygninger.
  Børn & Familieudvalget har indstillet til byrådet, at kommunen fremskynder indsatsen. Det betyder, at en del af de afsatte midler for 2015 og 2016 overføres til i år.
  Foreløbig gælder det Fourfeldtskolen, Tarphagevejs Børnehave og Børnebakken Vest (Havbakkens Børnehave), hvor der er målt koncentration af miljøgiften i nogle lokaler.
  PCB er en svært nedbrydelig miljøgift, som op til 1977 blev brugt i byggematerialer. Det er i dag forbudt at bruge PCB, men stoffet kan være til stede i bygninger, der er opført eller renoveret i perioden 1950 til 1977.
  Kommunerne har fået pålagt at undersøge koncentrationen af miljøgiften i deres bygninger.
  I Esbjerg fortsætter arbejdet med at undersøge hele den kommunale bygningsmasse.
  Da Esbjerg Kommune i 2012 undersøgte 23 bygninger, blev der fundet forhøjede PCB-niveauer i de tre bygninger, som nu skal renoveres.
  Mange kommuner er allerede gået i gang med at fjerne miljøgiften fra kommunale bygninger. Det gælder blandt andet i Haderslev og Horsens.
  